Bill Belichick
**William Stephen "Bill" Belichick** (s. 16. huhtikuuta 1952 Nashville, Tennessee) on yhdysvaltalainen amerikkalaisen jalkapallon valmentaja. Hän valmensi vuodesta 2000 lähtien vuoteen 2024 saakka NFL:n New England Patriotsia ja johti joukkueen kuuteen Super Bowl-mestaruuteen. Belichick on myös valittu NFL:n vuoden valmentajaksi kolme kertaa.

Apuvalmentajana
---------------

Belichick kiinnostui valmentamisesta jo nuorena, sillä hänen isänsä toimi yliopistosarjoissa valmentajana. 1980-luvun lopulla hän toimi menestyksekkäästi puolustuksen koordinaattorina New York Giantsin organisaatiossa ja oli mukana voittamassa kahta Super Bowl -mestaruutta. Joukkueen päävalmentajana toimi tuolloin Bill Parcells.

Cleveland Browns
----------------

Cleveland Browns palkkasi Belichickin päävalmentajakseen vuonna 1991, mutta pesti päättyi potkuihin vuonna 1995. Belichick ei onnistunut Brownsin peräsimessä tehden virheitä mm. pelaajahankinnoissa ja julkisuuden hallinnassa. Browns selvisi vain kerran pudotuspeleihin hänen alaisuudessaan. Belichickin potkujen jälkeen koko seura siirtyi Baltimoreen ottaen nimekseen Baltimore Ravens. Tämän jälkeen Belichick toimi jälleen Parcellsin alaisuudessa New England Patriotsissa ja New York Jetsissä.

New England Patriots
--------------------

Vuonna 2000 Belichickin piti seurata Parcellsia New York Jetsin päävalmentajana, mutta hän päättikin siirtyä New England Patriotsin valmentajaksi. Belichick ilmoitti asian julkisuuteen dramaattisesti päivää sen jälkeen, kun hänet oli nimitetty Jetsin päävalmentajaksi. Patriots joutui antamaan korvauksena Jetsille 1. kierroksen varausoikeuden NFL:n varaustilaisuudessa.  Patriotsin ensimmäinen kausi Belichickin alaisuudessa ei ollut erikoinen (5 voittoa, 11 tappiota), mutta toinen kausi toikin jo Super Bowl -mestaruuden. Kaudella 2001 Patriots ei kuulunut ennakkosuosikkeihin ja selvisi pudotuspeleihin viimeisten joukossa. Joukkue kuitenkin osoittautui ratkaisupeleissä voittamattomaksi ja kaatoi loppuottelussa vahvan ennakosuosikin St. Louis Ramsin. 

Patriots jatkoi vahvaa menoa Belichickin komennuksessa ja saavutti mestaruudet myös kausien 2003 ja 2004 päätteeksi. Kaudella 2007 Patriots voitti kaikki 16 runkosarjan ottelua ja eteni jälleen loppuotteluun. Tällä kertaa New York Giants osoittautui kuitenkin paremmaksi ja pilasi New Englandin puhtaan pelin kauden. Kauden 2011 päätteeksi samat joukkueet olivat jälleen vastakkain Super Bowlissa. Giants osoittautui taas paremmaksi lukemin 21-17.

Patriots-fanien kymmenen vuoden mestaruuden odotus päättyi helmikuussa 2015, kun joukkue kaatoi Belichickin johdolla puolustavan mestarin Seattle Seahawksin Super Bowlissa luvuin 28-24. Ottelu ratkesi dramaattisten vaiheiden jälkeen, kun kulmapuolustaja Malcolm Butler katkaisi Seahawksin pelinrakentajan Russell Wilsonin syötön maalialueella ottelun lopussa. Kaksi vuotta myöhemmin Patriots oli seitsemännen kerran Super Bowlissa Belichickin valmentajakaudella. Tällä kertaa Atlanta Falcons pelasi vahvasti johtaen ottelua kolmannella neljänneksellä 25 pisteellä. Patriots teki kuitenkin kaikkien aikojen comebackin ja nousi tasoihin, kun peliä oli jäljellä 57 sekuntia. Super Bowl-historian ensimmäisellä jatkoajalla Patriots ratkaisi pelin James Whiten juoksupelillä. Vuotta myöhemmin Patriots oli jälleen Super Bowlissa, mutta tällä kertaa Philadelphia Eagles osoittautui loppuottelussa paremmaksi. Kaudella 2018 monet asiantuntijat uskoivat jo Patriotsin olevan jo hiipumassa, mutta Belichick ja 41-vuotias pelinrakentaja Tom Brady osoittivat epäilyt vääriksi. Patriots pääsi yhdeksännen kerran, ja kolmannen kerran peräkkäin, Super Bowliin Belichickin valmennuksessa ja kaatoi vähämaalisessa finaalissa Los Angeles Ramsin 13-3,

New England Patriots on menestynyt historiallisella tavalla Bill Belichickin alaisuudessa. Yksikään toinen päävalmentaja ei ole voittanut kuutta Super Bowl-mestaruutta. Monet asiantuntijat pitävät Belichickiä NFL:n kaikkien aikojen parhaana valmentajana. Keskeinen syy menestykseen on ollut pelinrakentaja Tom Bradyn ja Belichickin tiivis yhteistyö, joka on jatkunut vuodesta 2000 alkaen, kun Patriots varasi Bradyn NFL:n varaustilaisuuden 6. kierroksella. 

Tammikuussa 2024 Belichick ja Patriots päättivät yhteisymmärryksessä ettei Belichick jatka tehtävissään joukkueen päävalmentajana ja toimitusjohtajana.

Belichickin kausi Patriotsissa ei sujunut ilman kohuja. Vuonna 2007 Belichick jäi kiinni vastustajan puolustusmerkkien luvattomasta kuvaamisesta ns. Spygate-tapauksessa. Vuonna 2015 Tom Brady ja Belichick joutuivat kohun keskelle, kun Patriotsia syytettiin pelipallojen ilmanpaineen manipuloimisesta ns. Deflategate-tapauksessa. Tapaukset johtivat rangaistuksiin Patriotsille, Belichickille ja Bradylle NFL:n taholta.

Kirjallisuutta
--------------

* David Halberstam: Education of a Coach.
* Michael Holley, Patriot Reign: Bill Belichick, the Coaches, and the Players Who Built a Champion.
* Michael Holley, War Room: The Legacy of Bill Belichick and the Art of Building the Perfect Team.

Lähteet
-------

1. 1 2 3  Bill Belichick *Pro Football Reference*. Viitattu 9.1.2018.
2. ↑  Gene Wojciechowski: To understand Belichick, look what he did with Browns *ESPN*. Viitattu 1.2.2012.
3. ↑  Bill Belichick Expresses No Regret for Decision to Resign as Jets Head Coach in 2000 *NESN*. Viitattu 1.2.2012.
4. ↑  Super Bowl XXXVI - St. Louis Rams vs. New England Patriots - February 3rd, 2002 *Pro Football Reference*. Viitattu 9.1.2018.
5. ↑  Bill Belichick Bio *New England Patriots*.  Arkistoitu 25.9.2011. Viitattu 1.2.2012.
6. ↑  Giants win Super Bowl XLVI *Fox Sports*. Viitattu 9.1.2018.
7. ↑  NFL.com: Butler's late INT lifts Patriots to fourth Super Bowl title
8. ↑  Patriots complete largest comeback in Super Bowl history, win fifth title 34–28 *Si.com*. Viitattu 9.1.2018.
9. ↑  Eagles vs. Patriots - Game Recap - February 4, 2018 - ESPN *ESPN.com*. Viitattu 5.2.2019. (englanniksi)
10. ↑  Brady makes history with sixth Super Bowl win *ESPN.com*.  4.2.2019. Viitattu 5.2.2019. (englanniksi)
11. ↑  The debate is over. Bill Belichick is the greatest NFL coach ever. *Boston Globe*.  Arkistoitu 1.4.2019. Viitattu 9.1.2018.
12. ↑
13. ↑  Timeline of events and disclosures during Spygate saga *ESPN.com*. Viitattu 9.1.2018.
14. ↑  Deflategate timeline: After 544 days, Tom Brady gives in *ESPN.com*. Viitattu 9.1.2018.

Aiheesta muualla
----------------

* Kuvia tai muita tiedostoja aiheesta **Bill Belichick** Wikimedia Commonsissa

|  |  |  |
| --- | --- | --- |
| Edeltäjä:**Pete Carroll** | **New England Patriotsin päävalmentaja**2000-2024 | Seuraaja:**Jerod Mayo** |

|  |  |  |
| --- | --- | --- |
| Edeltäjä:**Bud Carson** | **Cleveland Brownsin päävalmentaja**1991–1995 | Seuraaja:**Chris Palmer** |

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Yhdysvallat
* Alankomaat

 |

 |